Z A P I S N I K

sa sjednice Redovne godišnje skupštine udruge SIJEDE VRIJEDE održane 19. kolovoza 2026. godine u Zagrebu, Kraljevec 3, s početkom u 11,00 sati.

Sjednici su nazočili članovi Skupštine: Iva Radušić, Vesna Širanović i Ivo Bulaš.

Za zapisničara je izabrana Iva Radušić, tajnik Udruge.

Predsjednik udruge je predložio sljedeći dnevni red koji se jednoglasno prihvaća:

DNEVNI RED:

1. Izvješće o radu Udruge u 2025. godini

2. Financijsko izvješće za 2025. godinu

3. Plan rada za 2026. godinu

4. Strateški plan za razdoblje 2026. – 2029.

5. Operativni plan za razdoblje 2026. – 2029.

6. Strateški Poslovni plan razvoja hodometa u Hrvatskoj 2027.-2031.

7. Izvješće o UEFA Walking Football EURO Cupu 2026.

8. Razno

AD 1. Predsjednik udruge podnosi izvješće o radu u 2025. godini, koju je dokumentirao tekstovima i fotografijama iz publikacije: „Tri godine hodometa u Hrvatskoj“. Posebno je istaknuo zaštitu i registraciju žiga „HODOMET“ u Uredu europske unije za intelektualno vlasništvo (EUIPO), zatim uspješnu prijavu na europski natječaj Erasmus+ „Hodometom do zdravog starenja“, prema kojem je četrnaest članova otputovalo u Skopje u goste Kardiološkoj klinici Žan Mitrev, nastavak partnerske suradnje s HNS-om, organizaciju međunarodnog turnira hodometa na Visu za šest ekipa iz četiri zemlje (Austrija, Mađarska, Makedonija i Hrvatska), gostovanje na međunarodnom turniru hodometa u Beču, nekoliko međunarodnih utakmica s prijateljima iz Slovenije, 3. po redu jubilarni turnir hodometa „Final eight“, početak Zagrebačke hodometne lige sa šest ekipa, osnivanje Sudačke komisije i Povjerenstva za natjecanje, prijevod i objavu UEFA-inih Pravila igre za rekreativni i natjecateljski hodomet koji je HNS postavio na svoje stranice, fotografiranje sa Zlatkom Dalićem i hrvatskom nogometnom reprezentacijom povodom 3 godine razvoja hodometa u Hrvatskoj, promocije hodometa u Makarskoj, Istri, Vukovaru, Rovišću i Rijeci, mjerenje zdravstvenih pokazatelja igrača u sklopu projekta HEP-a pod nazivom „Utjecaj hodometa na zdravlje starijih ljudi“ objavljenih u studiji: „Dijagnostika zdravstvenog statusa i funkcionalnih sposobnosti hodometaša“, aktivno sudjelovanje glavne tajnice Udruge na konferenciji HNS-a pod nazivom: „Nogomet kao pokretač pozitivnih društvenih promjena – inkluzija i održivost“, organiziranje projekta „Sijede glave i malci – hodometni znalci“, suradnju s Kineziološkim fakultetom, redovite treninge u Zagrebu na dvije lokacije kojih je bilo ukupno 75 itd. Nakon rasprave Izvješće se jednoglasno usvaja.

AD 2. Predsjednik udruge podnosi financijsko izvješće za 2025. godinu koje je postavljeno na web stranicu odmah nakon predaje u FINA-u. U protekloj godini ostvareno je 50.265,07 € prihoda iz donacija i sponzorstava gospodarskih subjekata, Erasmus+ projekta i članarina, a utrošena su u skladu s Strateškim i Operativnim planom u iznosu od 47.059,82 €. Višak prihoda iznosi 3.205,25 € koji će se trošiti za potrebe razvoja hodometa. Izvješće se jednoglasno usvaja.

AD 3. Predsjednik i glavna tajnica Udruge iznose plan rada za 2026. godinu. Temelji se na daljnjem razvoju hodometa po Hrvatskoj, uz naglasak na promociji hodometa u preostalih devet županija, nastavku Zagrebačke hodometne lige i iniciranju drugih hodometnih liga, otvaranju minimalno jedne podružnice, učvršćivanju odnosa s HNS-om i UEFA-om, sudjelovanju na međunarodnim turnirima u skladu s financijskim mogućnostima, poticanju razvoja Sudačke komisije radi povećanja broja sudaca, organiziranju 4. Final eight, održavanju redovitih trening utakmica radi zadržavanja i širenja baze igrača, njegovanju odnosa s medijima itd. Nakon osvajanja titule europskog prvaka nastojat ćemo i nadalje razvijati odnose s kolegama iz ostalih zemalja i na neki način se postaviti kao lideri, mentori ili instruktori hodometa u programskom smislu, ali se i pripremati za organizaciju većih susreta, te razvijati međunarodni karakter. Uz omasovljenje u čitavoj Hrvatskoj, glavni cilj je postići trajniju financijsku sigurnost, u čemu bi nam trebale pomoći brojne ostvarene aktivnosti. 

Plan se jednoglasno usvaja.

AD 4. Obzirom da je pri kraju ciklus koji je pokrivao bivši Strateški plan udruge Sijede vrijede 2023. – 2026., predsjednik Udruge i glavna tajnica predstavili su novi Strateški plan za razdoblje 2026. – 2029. koji se temelji na pet strateških ciljeva: 

1. daljnji razvoj i širenje hodometa u Hrvatskoj

2. povećanje uključenosti osoba starije životne dobi

3. jačanje organizacijskih i ljudskih kapaciteta udruge

4. financijska održivost i diversifikacija prihoda

5. razvoj partnerstva i međusektorske suradnje. 

Plan se jednoglasno usvaja.
AD 5. Obzirom da je pri kraju ciklus koji je pokrivao bivši Operativni plan udruge Sijede vrijede 2023. – 2026., predsjednik Udruge i glavna tajnica predstavili su novi Operativni plan za razdoblje 2026. – 2029. koji razrađuje provedbu strateških ciljeva kroz konkretne aktivnosti. 

Plan se jednoglasno usvaja. 
AD 6. Obzirom da nakon osvajanja prestižne titule europskih prvaka u okviru UEFA-e, predstoji razdoblje trajnije suradnje udruge Sijede vrijede i HNS-a, izrađen je poseban Strateški dokument za HNS pod nazivom „Poslovni plan razvoja hodometa u Hrvatskoj 2027. – 2031.“ koji podrazumijeva petogodišnji poslovni, financijski i marketinški plan. Taj opsežan dokument predstavili su predsjednik Udruge i glavna tajnica s njegovim glavnim ciljem a to je medalju pretvoriti u sustav. 
Dokument se jednoglasno usvaja. 

AD 7. Glavna tajnica iznijela je kronologiju događaja vezanih za prvi UEFA Walking Football EURO Cup 2026 kojeg je osvojila hrvatska ekipa predvođena udrugom Sijede vrijede, a pod službenim nazivom Selekcija Hrvatskog nogometnog saveza što je nesporno najveći sportski uspjeh Udruge nakon svega 3,5 godine djelovanja i ogromnih napora vodstva i drugih volontera. Taj će uspjeh biti temelj mnogih budućih odluka.
Dovršeno u 13,00 sati.

Zapisničar: 








Predsjednik:

Iva Radušić

